ועדת הכספים, כנסת 24, פרוטוקול מספר 258, 2022-04-13 10:00

אלכס קושניר: בוקר טוב לכולם, היום יום רביעי, י"ב בניסן תשפ"ב, 13 באפריל 2022.

אלכס קושניר: יש לנו כמה נושאים על סדר היום, אנחנו מתחילים באישור המקור התקציבי להורדת מס הבלו, על מנת להוריד את מחיר הדלק והסולר בחצי שקל, המהלך שבעצם יוזיל באופן משמעותי בעשרות שקלים את ההוצאה על כל תדלוק, ובמאות שקלים הוצאה חודשית לכל משפחה.

אלכס קושניר: אני מקווה ומאמין שמדובר בצעד שהוא בקונצנזוס של כל חברי הכנסת, קואליציה ואופוזיציה.

אלכס קושניר: אני יודע שחלק מחברי הכנסת, גם ינון וגם שלמה וגם נירה דיברו על הנושא הזה וביקשו לבצע את המהלך הזה.

אלכס קושניר: המהלך הזה התאפשר בזכות הגדלת הכנסות המדינה, וכרגע אנחנו בעצם מחזירים את הכסף לציבור, אז אני אבקש ממשרד האוצר להציג את הצעד, ונצביע עליו, בבקשה.

אסף וקסלר: בוקר טוב, אסף וקסלר ממשרד האוצר.

אסף וקסלר: אז למעשה, מה שמובא בפני הוועדה זה הפחתה של ההפרשה לקרן מס רכוש וקרן הפיצויים, כפי שעשינו לפני כמה שבועות בוועדה.

אסף וקסלר: ההפרשה הבסיסית בחוק היא 25 אחוזים, בפעם הקודמת שהיינו פה, בהתאם לפעילויות שהוחלט עליהן במסגרת תוכנית יוקר המחייה הופחת הרכיב הזה לשמונה אחוזים וחצי, וכעת מוצע להפחית את ההפרשה לאפס אחוזים, שזה באמת כמו שאמר היו"ר, צפוי לממן ולאפשר לשר האוצר לחתום על ההפחתה של הבלו על הדלק.

אלכס קושניר: ינון.

ינון אזולאי: קודם כל, תודה רבה אדוני היו"ר.

ינון אזולאי: כמובן שאנחנו שמחים על ההורדה של הדלק, למרות הציניות הרבה שגילו, במיוחד כלפיי וכלפי חבריי מהאופוזיציה כשביקשנו להוריד את המס על הבלו, אבל אני מסתכל על התוצאה הסופית שהולכים ומורידים.

ינון אזולאי: אני רק רוצה לשאול קודם כל בפעם האחרונה - - -

נירה שפק: הוא גם חייב לי משהו בהתערבות, נכון?

ינון אזולאי: לא, לא, את באת ואמרת לי שאת לא ביקשת על זה אלא ביקשת משהו על הפחם, על הסולר, והתחילו להוריד - - -

נירה שפק: אמרתי את זה - - -

אלכס קושניר: לא, לא לריב עכשיו, נו ילדים, די.

ינון אזולאי: כשרציתי לתת להם את הקרדיט, לא רצו את הקרדיט, עכשיו אני עוזר לך על הקרדיט אבל - - -

אלכס קושניר: די, כולנו צודקים.

אלכס קושניר: קדימה, ינון.

ינון אזולאי: אני רוצה לברך את נירה, שנלחמה באמת, ואפילו שהיא לא התכוונה לזה בסוף זה יצא, וברוך השם הכל בסדר, אבל אני רוצה לשאול שאלה כזאת.

ינון אזולאי: הייתם פה לפני מספר שבועות, לא ידעתם שאפשר להפחית?

ינון אזולאי: כלומר, עוד פעם אתם חוזרים?

ינון אזולאי: לא ידעתם שכבר אז אפשר יהיה להפחית את זה ולתת מזה?

אסף וקסלר: זו החלטה שהתקבלה רק אחרי הדיון שהיינו פה, ולכן היא מובאת רק עכשיו.

אסף וקסלר: על פניו זה קיים, זה היה על שולחן האפשרויות, והיא הוכרעה רק אחרי שהיינו פה.

ינון אזולאי: לא, אתה יודע, זה קצת מגוחך להגיע אחרי שלושה שבועות ולעשות את זה.

ינון אזולאי: אני מסתכל על זה כך שלבוא עוד פעם כשיכולנו לעשות את זה אז, ולעשות את זה גם בצורה באמת מכובדת יותר מאשר לבוא ולחכות עוד עשרה ימים מאז שפעם שעברה הוכרז על הירידה במס הבלו על הדלק.

ינון אזולאי: מתי בפעם האחרונה הורידו לאפס?

ינון אזולאי: אם אני לא טועה, זה היה משהו כמו לפני חמש או שש שנים, אולי אני טועה, אבל אני סתם אשמח מאוד לדעת וגם לצורך מה.

אסף וקסלר: טוב, יש לי את זה, רק שנייה.

ינון אזולאי: היה, היה.

אסף וקסלר: בשנים 2018, 2019 ו-2020 ההפרשה הייתה אפס.

אסף וקסלר: ב-2017 הפרישו, גם היה גידול בהכנסות והם - - -

ינון אזולאי: אוקיי, עכשיו אתם מבקשים להוריד את זה לאפס לכמה חודשים?

ינון אזולאי: לכמה שנים?

אסף וקסלר: לשנה אחת, לשנת 2022.

ינון אזולאי: לשנה, אבל כל הבעיה היא שבנוגע לכל ההטבה של המס, דיברו איתנו על שלושה חודשים, אז למה אתם מבקשים מעכשיו לשנה?

גיא גולדמן: סכום הכסף - - -

ינון אזולאי: כמה סכום הכסף?

אסף וקסלר: 800 מיליון שקלים.

גיא גולדמן: סכום הכסף בהחלטה לשנה, הוא יכול לממן את הורדת המס למספר חודשים, מצד נכסים, אגב.

ינון אזולאי: אתם בעצם אומרים, שהמדינה כביכול תמנע מעצמה רווח של 800 מיליון?

נירה שפק: 850 מיליון.

ינון אזולאי: 850 זה במשך השנה שזה אמור להיות, ואתה אומר שאם אני מוריד במשך שנה, זה בדיוק הסכום שאני אמור להגיע אליו, 850?

ינון אזולאי: זה מה שאתם אומרים?

אסף וקסלר: כן.

ינון אזולאי: הבנתי, כמה זה יוצא בעצם לכל חודש על כל 10 אגורות או על כל חצי שקל שאתם מתכוונים?

אסף וקסלר: לא בטוח שאני הבנתי את השאלה.

ינון אזולאי: הרי אנחנו יודעים שאתה מוריד את מס הבלו - - -

אסף וקסלר: אתה שואל בצד של הבלו?

ינון אזולאי: כן, כביכול כמה רווח זה מונע מהמדינה?

אסף וקסלר: אז המחיר לצרכן ירד ב-50 אגורות, גם בבנזין וגם בסולר.

אסף וקסלר: ההפסד להכנסות המדינה הוא כ-700 מיליון שקלים בגין הבלו - - -

ינון אזולאי: לשלושה חודשים?

אסף וקסלר: ההפחתה היא חודשיים בסולר, ושלושה חודשים וחצי בבנזין, וזה הסכום שאמרתי.

אלכס קושניר: רגע, 700 מיליון שקלים בבלו ועוד - - -

אסף וקסלר: ויש עוד רכיב הארכה על מע"מ - - -

אלכס קושניר: כן, כי זה תלוי אחד בשני, אז בסך הכל כמה?

נירה שפק: 850.

אלכס קושניר: 850 מיליון שקלים.

אסף וקסלר: כן, קצת פחות.

ינון אזולאי: סדר גודל של 850.

נירה שפק: מה שכתוב במסמך שאתם הוצאתם ליו"ר הוועדה זה 850, זה מה שמוצהר.

אסף וקסלר: כן, ההפרשה, כמו שאמרנו, למס הרכוש המתוכננת, ב-8.5 אחוזים עמדה על 850 מיליון, שכרגע אנחנו מאפסים אותו, וזה אמור באמת לממן את - - -

ינון אזולאי: אז בעצם אתה אומר שבשנה הקרובה לא יהיו הכנסות ממס רכישה?

ינון אזולאי: אבל אנחנו הולכים להעלות, כך הצהיר שר האוצר, ל-12 אחוזים, אז למה לא נתנה את מס הרכישה למי שבעצם קונה דירה רביעית?

ינון אזולאי: היה והעלנו לו את מס הרכישה, אנחנו נעלה בחזרה את הסיפור של מס רכישה בקרן פיצויים או שאתה אומר שאתה תעשה את זה על אפס גם אם אחרי זה אתה תעלה את מס הרכישה?

אסף וקסלר: השינוי שאנחנו עושים פה לאפס, הוא לא משפיע על השוק בהקשרי מס הרכישה - - -

ינון אזולאי: לא, לא הבנת את השאלה שלי, אני לא אומר שזה משפיע על השוק.

ינון אזולאי: אני שואל, היה ומחר מביאים לוועדה את הנושא של מס רכישה והעלאה של הדירה הרביעית, כך דובר שיביאו את העלאה של דירה רביעית ל-12 אחוזים מס רכישה.

ינון אזולאי: הרי, זה יכניס למדינה עוד כסף, ואז יצא לך בשנה יותר מ-850 מיליון.

ינון אזולאי: האם גם אז אנחנו נישאר על אפס, או שאז אתה אומר שאתה תגבה רק אחוז או שניים?

אסף וקסלר: נבחן את זה ככל שזה יובא בפני הוועדה, אני צריך להודות שזה משהו שאני לא בדקתי בשלב הזה.

אסף וקסלר: ככל שתובא באמת, כמו שאתה אומר, ההעלאה לדירה הרביעית אז ייתכן שנחליט לשנות את זה.

אסף וקסלר: בכל מקרה אנחנו משנים את זה רק לשנת 2022 ולכן כתלות במתי יובא הצעד הזה של מיסוי דירה רביעית, זה ישפיע על היקף ההכנסות השנה, ולכן זה ייבחן.

ינון אזולאי: אוקיי, אז שאלה נוספת.

ינון אזולאי: בשנת 2020 הכנסות המדינה היו 21.5 מיליארד שקלים, כך התפרסם אז בערוץ 12, רק ממס הבלו, אולי זה עם המורכבות של המע"מ, אל תתפוס אותי כי אני לא יודע בדיוק אבל בוא נגיד שזה 21.5 מיליארד.

ינון אזולאי: אני מבין שזו הייתה שנת קורונה, זה היה ב-2020, אבל לגבי 2021 הייתי רוצה לדעת כמה הכנסות היה למדינה ממס הבלו, וכשאתם באים ואתם בעצם אומרים לנו כל פעם שעליית הדלק לא תלויה בכם אלא היא תלויה במשהו עולמי שלא תכננתם אותו.

ינון אזולאי: אם לא תכננתם את זה, ועד עכשיו היו הכנסות, אז זה אומר שתכננתם על הכנסות פחותות, אז גם אם תורידו עכשיו את ה-850 מיליון, עדיין אין פגיעה באמת ב-850 מיליון, יכול להיות שהפגיעה היא רק בחצי מיליארד.

ינון אזולאי: יכול להיות, אני לא עשיתי את החשבון, אבל יכול להיות.

ינון אזולאי: כלומר, גם אם אתה עכשיו בא ומצביע לי על המקור התקציבי, לא בטוח שאתה צריך את המקור התקציבי הזה, כי בתכנון שלך כמדינה, כאוצר, על ההוצאות ועל ההכנסות של המדינה, לא תכננת שהדלק יעלה בכזאת רמה בשווקים, כי לא ידענו שתפרוץ מלחמה באוקראינה, לא ידענו שיהיה מחסור, ולא ידענו עוד הרבה דברים על הדרך.

ינון אזולאי: אז הווה אומר שעל 2020 אני יודע, תיתן לי גם תשובה על 2021 כמה היה, ואז אני אדע בעצם על 2022 מה הצפי שלכם.

ינון אזולאי: בוודאי שהוא היה פחות וקיבלתם יותר, אז אם קיבלו יותר, יכול להיות שבאמת אנחנו לא צריכים את כל ה-850 מיליון מההכנסות?

אסף וקסלר: אז אני אספר אולי פשוט איך הגענו למספר הזה של 700, ואז אולי זה כן ייתן לך תשובה.

אסף וקסלר: בסופו של דבר, גם בהקשרי הכנסות מדינה וגם בהקשר של המודל הזה, אנחנו כן מניחים בכל שנה התפתחות של המשק, הנחות מסוימות לגבי דברים מסוימים.

אסף וקסלר: לדוגמה עכשיו יש העלאה של ריביות במשק, זה צפוי אולי להאט את הצמיחה במשק, ולכן כל הנתונים הכלכליים האלה הם נתונים שאנחנו מכניסים למודלים שאנחנו עורכים והם נלקחים בחשבון, והם נלקחו בחשבון גם במודל ההכנסות שנבנה לשנת 2022.

אסף וקסלר: השפעות כאלה ואחרות שהן השפעות מיקרו, או דברים ספציפיים נקודתיים שקורים, הם למעשה מתקזזים בתוך המודל מתוך הבנה שהמודל הוא מודל מקרו, שהוא מנתח את כל הסיכונים ואת כל ההשפעות הכלכליות שיש, ולכן הוא אמור לייצר תוצאה נכונה כשמסתכלים על זה מלמעלה.

אסף וקסלר: בהקשר הזה של הדלק, בנינו את המודל ראשית כדי לעשות מבחן לעצמנו, גם רשת המיסים בנו מודל בעצמם, אצלנו באגף תקציבים בנינו מודל אצלנו, ונפגשנו אחרי שהגענו למספרים סופיים כדי להשוות, ובאמת, הפערים היו מאוד קטנים.

אסף וקסלר: לקחנו את נתוני הצריכה מהשנים הקודמות, ראינו את המגמות של הגידול בכמויות, ועל בסיס זה גזרנו את הרכיב הזה של אותה ההנחה של ה-50 אגורות, וכך הגענו למספר הזה של ה-700 מיליון שקלים.

ינון אזולאי: אז מה שאני יודע זה שפורסם שעל כל עשר אגורות לשנה, זה 350 מיליון פלוס מינוס מס שהמדינה בעצם לא מרוויחה מזה, על כל 10 אגורות, כך פורסם.

אסף וקסלר: אז המספר הוא קצת יותר נמוך מזה, מה שמביא אותנו - - -

ינון אזולאי: אז זהו, אז אם אני בא ואני אומר, אם אני עושה את ה-350 כפול חמש, אנחנו מגיעים למיליון 750, ואם אני אחלק אותו לארבע, שזה בעצם כל שלושה חודשים, זה מביא אותי לקצת פחות מחצי מיליארד, זה מביא אותי ל-470 בערך.

ינון אזולאי: אז אני שואל, אם זה יוצא לי 470, איך הגעתם בסופו של דבר ל-850?

אסף וקסלר: אז אני אומר המספרים הם קצת יותר נמוכים פר חודש.

אסף וקסלר: בסולר זה באזור ה-90 מיליון לחודש, ובבנזין זה באזור ה-150 - - -

ינון אזולאי: לכל עשר אגורות, נכון?

אסף וקסלר: לא, סך הכל על ההורדה של ה-50.

ינון אזולאי: על ההורדה?

אסף וקסלר: סליחה, כן, רגע - - כן, כן.

ינון אזולאי: של ה-50?

אסף וקסלר: של עשר אגורות.

אלכס קושניר: עוד פעם, כמה המספרים?

אסף וקסלר: 150 ו-80.

אלכס קושניר: מה, בחודש?

אסף וקסלר: כן, ולכן בגלל זה נבנה המודל המורכב הזה, של חודשיים פה ושלושה חודשים וחצי פה, כדי לאפשר הנחה מקסימלית, ומתוך הבנה שבנזין הוא מוצר שפונה יותר בסוף לקהל הרחב, שמשמש רכבים פרטיים בצורה יותר רחבה מאשר הסולר, ולכן - - -

ינון אזולאי: גם לפי מה שאתה אומר, החשבון שלי אומר פחות, אבל בוא נגיד לפי החשבון שלך שאתה עשית אותו יותר, אתה לא מגיע ל-850.

אסף וקסלר: לא, אז בנזין, כמו שאני אומר, זה סך הכל שלושה וחצי חודשים, זה מביא אותנו לכחצי מיליארד וחצי, ובסולר, חודשים מביאים אותנו לכ-170-160 - - -

ינון אזולאי: שביחד כמה זה?

אסף וקסלר: שביחד זה מביא אותנו ל-700 מיליון, ויש עוד קצת רכיבים שהם - - -

אלכס קושניר: של מע"מ?

אסף וקסלר: לא, זה בלי מע"מ.

ינון אזולאי: לא, לא.

אלכס קושניר: לא, אבל תוסיף לזה מע"מ.

אסף וקסלר: פלוס מע"מ, ופלוס, גם צריך להגיד, יש כל מיני חומרים ממיסים או חומרים נוספים שהם עוד כמה - - -

ינון אזולאי: את הממיסים אתם העליתם, לא אנחנו.

אסף וקסלר: הם כרגע - - -

אלכס קושניר: עכשיו מורידים על זה את הבלו, על מה שיש על הבלו.

אסף וקסלר: ולכן זה עוד רכיב קטן.

אלכס קושניר: טוב, בסדר?

אלכס קושניר: עוד שאלות, חברי הכנסת?

נעמה לזימי: אני רוצה לשאול, למה אם כבר עשינו מכתב מחודש לתקנות מס רכוש ושינינו את זה, למה לא פשוט החלנו בפנים גם את הקיצוץ הרוחבי.

נעמה לזימי: הקיצוץ הרוחבי התחיל בחמישה מיליארד.

אלכס קושניר: מה זה קשור?

נעמה לזימי: אני רוצה להגיד, אנחנו מחליטים על מה אנחנו רוצים.

נעמה לזימי: עשינו את זה בהתחלה על נקודות הזיכוי, העברנו את זה למס בלו דלק אז אפשר לעשות עם זה עוד דברים.

נעמה לזימי: הנקודה שלי היא שיש עוד מקורות לאוצר מאשר לקצץ במשרדים.

נעמה לזימי: נכון שמהחמישה מיליארד זה קוצץ לחצי מיליארד, וחלקי עשר, אין ספק שהייתה פה גם התקפלות טובה שאני מברכת עליה, אבל אני עדיין חושבת שאפשר רגע להבין למה הסכום הזה, במקום שהוא יקוצץ עכשיו ממשרד הרווחה והחינוך וביטחון הפנים, למה שהוא לא פשוט יאכל פה?

אלכס קושניר: אבל זה יורד לאפס, את רואה את המספרים?

נעמה לזימי: נכון, אבל עדיין - - -

אלכס קושניר: זה יורד לאפס, אי אפשר להוריד יותר מאפס.

אלכס קושניר: בשנת 2022 ההפרשה לפיצויים לקרן מס רכוש תהיה אפס, פחות מאפס אי אפשר, אין פחות מאפס הפרשה.

נעמה לזימי: ומהרווח הזה, זאת אומרת, אין יותר להוציא מזה?

אלכס קושניר: אין, זהו, מורידים את זה לאפס.

ינון אזולאי: אבל מה שכן, ואמרנו את זה, אם יגדילו את מס הרכישה לדירה הרביעית ב-12 אחוזים, זה כן נתון שצריך להגיע לפה לוועדה, כי אז יש לך עוד הכנסות שאפשר להשתמש בהם ולהפנות אותם לדברים אחרים - - -

נעמה לזימי: נכון.

ינון אזולאי: אם אנחנו יודעים שבעצם אתה כן יודע להפחית את זה לאפס, את מס הרכישה, ואני אומר שאפשר להשתמש בזה לעוד מקורות.

נעמה לזימי: יש צפי למה ההכנסות של מס רכישה של דירה רביעית?

אלכס קושניר: לא, זה עוד לא עבר, זה לא - - -

נעמה לזימי: לא, אבל אין צפי של מה קורה כל שנה?

אלכס קושניר: לא.

נעמה לזימי: אוקיי.

אלכס קושניר: כן, נירה בבקשה.

נירה שפק: כשצריך להגיד שדברים זזים, אז צריך להגיד שדברים זזים.

נירה שפק: זאת אומרת, אני חברת כנסת במפלגה שהכריזה שזה הנושא שבליבה ואנחנו לא נוותר, ובאמת ניהלנו משא ומתן, ואני רוצה להגיד גם למשרד האוצר וגם ליו"ר הוועדה, אלכס, על הבנה של הנושא ועל הירתמות של שר האוצר ושר החוץ לנושא הזה.

נירה שפק: אני רוצה להגיד לך, נעמה, שאנחנו כל כך עסוקים כרגע בלשחרר דברים ולהוציא, הרי כל מקום שאנחנו נכנסים אליו, מי שיושב בוועדה כאן יודע שככל שמכניסים את היד היא יותר טובעת - - -

נעמה לזימי: נכון, בגלל זה אסור לקצץ, זה נדבך קשה.

נירה שפק: אז האויב של הטוב מאוד הוא המצוין והאויב של הטוב זה הטוב מאוד, ויש כאן דבר וצריך - - -

נעמה לזימי: והאויב של האוכלוסיות המוחלשות זה קיצוץ רוחבי, בואי, באמת.

נירה שפק: לא, רגע נעמה, אני לא הפרעתי.

נירה שפק: בסוף, שר הרווחה יצא עם שלושה פרסומים רק בשבוע האחרון.

נעמה לזימי: נכון, כל הכבוד.

נירה שפק: אז אני אומרת, אנחנו צריכים לעשות ולקדם דברים, ולכן לא לעצור את הדבר הזה.

נירה שפק: אני רוצה שהאזרחים כבר יראו את זה, אז אני קוראת לכולם להצטרף לזה, וברכות, וקדימה בואו נעביר את זה.

אלכס קושניר: טוב, מי מקריא את התקנות?

שלמה קרעי: תגיד, למה אנחנו לא יכולים להשוות גם את הסולר?

שלמה קרעי: הרי, כל ההובלה ובעצם כל מה שקורה בגלל הייקור של הסולר זה מתגלגל בסוף על כולם - - -

ינון אזולאי: הסולר לחודשיים, אמרת?

שלמה קרעי: אמרת שהציבור הרחב נהנה יותר מהבנזין, אבל הציבור היקר בסוף עושה קניות, ובסוף עליות המחירים נובעות מעלויות ההובלה שהן יותר גבוהות, אז למה פשוט לא לאחד את זה לשלושה חודשים לכולם?

אסף וקסלר: אז כמו שאמרתי, בסופו של דבר עשינו את התחשיב הזה כדי לנסות למקסם את מה שיש לנו את האפשרות לעשות, בגלל זה גם הארכנו את זה משלושה חודשים לשלושה חודשים וחצי בתוך המסגרת שיש לנו פה.

אסף וקסלר: שר האוצר גם הצהיר, כי ככל שבעוד מספר חודשים נבחן את הנתונים ונראה שהמחירים עדיין יקרים ויש עוד יכולת לעשות משהו, אז ייתכן שתובא החלטה נוספת בנושא.

נירה שפק: ואנחנו נמשיך לעקוב.

ינון אזולאי: אבל זה עדיין לא עונה לו למה לחודשיים.

אסף וקסלר: אמרתי, אנחנו בתוך מסגרת מסוימת של אותם 850 מיליון שקלים של ביטול ההפרשה לקרן מס רכוש, ובתוכה אנחנו מתנהלים.

ינון אזולאי: אתה אומר, אם אני מבין אותך נכון, שזה בגלל שאין לי מקור תקציבי להצביע על זה?

אסף וקסלר: גם מתוך זה וגם מתוך החלטה שנכון לבחון את זה בעוד מספר חודשים בהתאם למה - - -

נעמה לזימי: אבל איך נוצרה ההבחנה בין - - -

ינון אזולאי: לא, אבל אתה לא יכול לבחון את זה בעוד מספר חודשים, עוד חודשיים אתה כבר אומר שאתה מספיק עם זה.

ינון אזולאי: אם אתה אומר לי שבעוד חודש אתה תבחן אם אתה תמשיך את הסולר, אתה יודע מה?

ינון אזולאי: זה מובן לי, אבל כשאתה אומר לי בעוד מספר חודשים, בעצם שלמה אומר, למה אתה עושה את זה ככה, תשווה את זה לשלושה חודשים ושלושה חודשים.

ינון אזולאי: לגבי מקור תקציבי, אם תרצה אחר כך נשב בארבע עיניים ואני אגיד לך מאיפה אפשר לקחת.

נעמה לזימי: למה בארבע עיניים?

מוסי רז: אנחנו רוצים לדעת.

אלכס קושניר: לא, כי ינון יודע למצוא מקורות תקציביים רק בארבע עיניים.

ינון אזולאי: לא, אני אגיד לך, כי אז אלכס יגיד שזה לא נכון שזה כבר למשהו אחר, אז אני - - -

אסף וקסלר: נמשיך לבחון את הנתונים - - -

שלמה קרעי: הרי הסולר, לפי הניתוח והתמחור שלך, הוא לא המרכיב המהותי כאן, אז למה?

שלמה קרעי: עוד כמה?

שלמה קרעי: עוד 80 מיליון, עוד 100 מיליון כדי להשוות אותם כולם לשלושה חודשים וחצי?

אסף וקסלר: יתכן וזה יובא בהמשך, הנתונים ייבחנו בהתאם למה שיקרה בסוף בשווקים העולמיים בדלקים, ויתכן שזה יובא בהמשך.

שלמה קרעי: אלכס, הרי זה לא דבר שמיד יוביל לירידה במחירים כשיש ירידה בסולר.

אלכס קושניר: כן, אבל תשמע, אני מציע שנעשה את הדבר הבא - - -

שלמה קרעי: דווקא את זה שהוא משפיע ומתגלגל לטווח הארוך יותר, אתם נותנים אותו לטווח הקצר.

אלכס קושניר: לא, מחירי ההובלות אמורים להשפיע מיד.

אלכס קושניר: בכל מקרה, אני מציע שאנחנו כאן נקיים בוועדת כספים דיון, נגיד לקראת אמצע מאי, כדי לראות מה קורה עם מחירי הדלקים בעולם, ואז נוכל בוועדה לדון בזה ולבחון את הסוגייה הזאת.

אלכס קושניר: משרד האוצר יבחן, ואנחנו בוועדת כספים נבחן.

אלכס קושניר: כן, מי מקריא?

גיא גולדמן: יש עוד פסקה שהוספנו - - -

שלומית ארליך: שאתם מבקשים להוסיף.

גיא גולדמן: מבקשים להוסיף, כן.

שלומית ארליך: של ביטול התקנות שבעצם אישרנו בוועדה לפני שלושה שבועות, וכבר פורסמו ברשומות ונכנסו כבר לתוקף.

גיא גולדמן: נכון.

גיא גולדמן: אנחנו נבטל את התקנות שאושרו לפני שלושה שבועות, בשביל הבהירות, שיראו שלשנת 2022 זה 0 אחוז.

אלכס קושניר: אוקיי.

אלכס קושניר: אוקיי, תודה רבה.

אלכס קושניר: נצביע על ההחלטה.

אלכס קושניר: בעד – 6

אלכס קושניר: נמנעים – 0

אלכס קושניר: אני חושב שזו בשורה מאוד משמעותית לאזרחי ישראל לקראת חג הפסח, אנחנו מורידים את מחירי הדלק - - -

שלמה קרעי: זה יהיה מהלילה?

אלכס קושניר: כן.

אלכס קושניר: זה מוריד את מחירי הדלק והסולר בחצי שקל לכל ליטר, אז זה עשרות שקלים לכל תדלוק, מאות שקלים לכל משפחה.

אלכס קושניר: זה צעד חשוב ומבורך, ואנחנו באמת עושים הכל כדי לתרגם את חוזק הכלכלה לאיתנות פיננסית של האזרחים, ונמשיך לעשות את זה.

נעמה לזימי: ממתי זה ייכנס לתוקף?

אלכס קושניר: ברגע שהשר יחתום, אם הוא יחתום היום זה ייכנס היום.

ינון אזולאי: שאלה בנושא הזה שלא שאלתי, האם לקחתם בחשבון את המלאים שיש בתחנות הדלק, הרי הם עכשיו יפסידו על זה, האם הם מקבלים איזשהו קיזוז על זה?

אסף וקסלר: אני לא בטוח כדי להגיד, אני יכול לבדוק ולחזור אליכם.

ינון אזולאי: כי בסופו של דבר אנחנו באים ומיטיבים לאזרח דבר שהוא חשוב, אבל יש את תחנות הדלק שבעצם הם שילמו על המלאי שיש להם בפנים, כי הרי לחברות הגדולות יש את המכליות שלהן שמחוץ לתחנה ולחברות הקטנות יש את מה שיש להם בתוך זה, והיום ב-12 בלילה הם בעצם מפסידים חצי שקל על כל ליטר, כי הם כבר שילמו על המלאי הזה.

ינון אזולאי: השאלה היא האם לקחתם בחשבון שאותם אלה לא ייפגעו, אותן תחנות דלק, במיוחד הקטנות שלא ייפגעו, האם לקחתם את זה בחשבון והאם יש לכם מענה לזה?

אסף וקסלר: כמו שאמרתי, אני לא בטוח כדי לענות על השאלה הספציפית הזאת, אני יכול לבדוק ולהחזיר תשובה.

ינון אזולאי: אדוני היו"ר, אתה איתי בשאלה?

אלכס קושניר: תשאל עוד פעם.

ינון אזולאי: אני שאלתי שאלה, אנחנו באים ומסייעים לאזרחים, למיליוני אזרחים, אבל יש עדיין תחנות דלק, במיוחד הקטנות, שהיום בלילה ייפגעו מזה, יכול להיות, אלא אם כן יש להם מענה כי עדיין אין מענה.

ינון אזולאי: אתה מוריד להם היום בלילה חצי שקל, והם כבר שילמו על המלאי הזה.

ינון אזולאי: האם יהיה מענה לאותן תחנות דלק, שיעשו להם איזשהו קיזוז?

ינון אזולאי: כי כולם יבואו - - -

אלכס קושניר: שאלה טובה, תבדקו את זה ותחזירו לנו תשובה לגבי זה, בסדר?

ינון אזולאי: אפילו תוך כדי, אנחנו היום פה וזה מאוד חשוב שהיו"ר יגיד את זה, כדי שיהיה לאותם בעלי תחנות - - -

נירה שפק: דרך אגב, ואותה השאלה היא גם הפוכה, כי כשהייתה עלייה והיה להם מלאי שהם קנו בזול, הם הרוויחו, אז צריך לראות את כל - - -

ינון אזולאי: לכן אני אומר, אם יש להם את הקיזוז הזה, אז חשוב שייתנו לנו את התשובה, שנדע.

אורי זיסקינד: אפשר להוסיף מילה?

אורי זיסקינד: אורי זיסקינד מרשות המיסים.

אלכס קושניר: כן, בבקשה.

אורי זיסקינד: כן, זה בדיוק הטיעון שנשמע, הוראת השעה תסתיים בסופו של דבר, אז המצב הוא הפוך לחלוטין, הם מרוויחים מזה.

אורי זיסקינד: אגב, זה לא מצב חריג במיוחד כי העלאות וירידות במחירים הן דבר שקורה, הרי יש עדכון של המחיר כל ראשון לחודש, אז המצב אמור להיות - - גם בכניסה להוראת השעה וגם ביציאה, גם אם זה לא אחד לאחד - - -

נירה שפק: לא ראינו מי אתה.

ינון אזולאי: אורי, עוד פעם, אתה אומר שיהיה קיזוז בזה?

אורי זיסקינד: לא, אני אומר שכרגע - - -

אלכס קושניר: הקיזוז יהיה בסיום הוראת השעה, כלומר, הקיזוז יהיה הפוך.

אורי זיסקינד: בדיוק, המצב הזה מתקיים גם ביציאה לכיוון השני, ביציאה מהוראת השעה, זה מה שאני אומר.

אורי זיסקינד: אני אומר גם יותר מזה, שזה לא מצב חריג כי יש עדכון מחירים הרי, של המחיר המפוקח על הבנזין, כל פעם שמחיר הנפט עולה או יורד, לא בגלל הבלו, וזה מצב שהוא קורה.

אורי זיסקינד: לפעמים הוא לטובתם ולפעמים הוא קצת פחות, הוא לכיוון השני, וזה עיקר הדברים.

גיא גולדמן: דרך אגב, אנחנו עשינו דחייה של 24 שעות בהורדת המס לבקשת חברות הדלק הקטנות, כדי שיוכלו להיערך, אז כן שמענו את הבקשות.

ינון אזולאי: גיא, מזל שאתה פה.

אלכס קושניר: חברים, אנחנו יוצאים להפסקה, נחזור בשעה 11:00.